An bakterya (Ingles: bacteria (IPA: /bækˈtɪəriə/) [darakulan] o bacterium [saroan]) iyo saro sa mga pangenot na grupo nin mga nabubuhay na mga organismo.  Sa manlainlain na paggamit, pigsasabi na an terminong bakterya iyo an gabos nin mga prokaryote o sa sarong pangenot na grupo ninda, o iyo man an inaapod na eubakterya (eubacteria), depende sa mga kaisipan dapit sa mga pagkasugpon kaini. Digdi, ginagamit an bakterya ngarig aramon an yubakterya. Saro pang pangenot na grupo nin bakterya (dae ginagamit sa mahiwas, bakong taksonomikong kaisipan) an Archaea. An bakteriyolohiya, sarong sangay nin mikrobiyolohiya, an apud sa pag-aadal nin mga bakterya. Mahihiling an mga bakterya sa gabos nin mga pig-iistaran sa Kinaban, arug nin sa kadagaan, asidikong mainit na tubig, basurang radyoaktibo, tubig, asin sa kairaroman nin Kinaban, kabali na man an mga organikong bagay asin mga buhay na hawak nin mga tinanom asin mga hayop, na nagigin sarong halimbawa nin mutwalismo sa sistemang panunaw nin mga tao, anay, sagkod mga ipis. Igwang apatnapung milyong selula nin bakterya sa sarong gramo nin daga asin sarong milyong selula nin bakterya sa sarong milimetro nin malinig na tubig; sa pankagabsan, igwang estimadong limang nonilyong (5×1030) bakterya sa kinaban, na minabilog nin sarong biyomas na mas dakul sa bilang nin gabos na mga tinanom asin hayop.